b'\n_START_ARTICLE_\nLauri Honkavaara\n_START_PARAGRAPH_\nLauri Johannes Honkavaara (16. kes\xc3\xa4kuuta 1926 Helsinki \xe2\x80\x93 6. tammikuuta 2004 Helsinki) oli suomalainen varatuomari. H\xc3\xa4n oli valtiovarainministeri\xc3\xb6n vero-osaston ylijohtaja 1970\xe2\x80\x931978, ja verohallituksen p\xc3\xa4\xc3\xa4johtaja h\xc3\xa4n oli 1978\xe2\x80\x931990. Puoluekannaltaan Honkavaara oli sosialidemokraatti. _NEWLINE_Lauri Honkavaara kirjoitti ylioppilaaksi Rauman lyseosta vuonna 1945, suoritti ylemm\xc3\xa4n oikeustutkinnon Helsingin yliopistossa vuonna 1949 ja sai varatuomarin arvon vuonna 1952. Honkavaaran veroura alkoi Loimaan verolautakunnan puheenjohtajana vuosina 1953\xe2\x80\x931955 ja Hyvink\xc3\xa4\xc3\xa4n verolautakunnan puheenjohtajana vuosina 1955\xe2\x80\x931960 sek\xc3\xa4 Hyvink\xc3\xa4\xc3\xa4n verojohtajana vuosina 1960\xe2\x80\x931962. Vuosina 1959\xe2\x80\x931961 Honkavaara ty\xc3\xb6skenteli lis\xc3\xa4ksi veroasioiden esittelij\xc3\xa4n\xc3\xa4 Korkeimmassa hallinto-oikeudessa. Vuonna 1962 Honkavaara siirtyi valtiovarainministeri\xc3\xb6\xc3\xb6n, jossa h\xc3\xa4n toimi nuorempana hallitussihteerin\xc3\xa4 vuosina 1962\xe2\x80\x931967, vanhempana hallitussihteerin\xc3\xa4 vuosina 1967\xe2\x80\x931969 sek\xc3\xa4 vero-osaston apulaisosastop\xc3\xa4\xc3\xa4llikk\xc3\xb6n\xc3\xa4 vuosina 1969\xe2\x80\x931970. Vuonna 1968 Honkavaara ty\xc3\xb6skenteli my\xc3\xb6s eduskunnan valtiovarainvaliokunnan sihteerin\xc3\xa4 valmisteltaessa uutta elinkeinoverolains\xc3\xa4\xc3\xa4d\xc3\xa4nt\xc3\xb6\xc3\xa4.'